	В годините, които последваха, той бе кръстосвал от едно ниво на друго, преследван от гуорлите и постепенно бе опознал много райони от тази планета. На нивото Драхеланд се представяше като барон Хорст фон Хорстман. А на нивото Америндия бе станал известен като Кикаха — името, което предпочиташе пред всички останали. Пол Янус Финеган се бе скрил в едно ъгълче на съзнанието му. Земните спомени започваха да избледняват. Пол не опита нито веднъж да се върне в родната си вселена. Беше обикнал новия свят, въпреки множеството опасности, които го дебнеха навсякъде.